ໄທກ່າວວ່າ ເຫດລະເບີດໃນໄທນັ້ນ ແມ່ນແນເປົ້າ ໃສ່ນັກການທູດ ອິສຣາແອລ
ຜູ້​ຕ້ອງ​ສົງ​​ໄສ​ຄົນ​ທີ່​ສາມ​ໄດ້​ຖືກ​ຈັບ​ກຸມ​ເມື່ອ​ວັນ​ພຸດ​ວານ​ນີ້ ທີ່​ສະໜາມ​ບິນນານາ​ຊາດ​ກົວ​ລາ​ລໍາ​​ເປີ​ ປະ​ເທດ​ມາ​ເລ​ເຊຍ.
ພວກເຈົ້າໜ້າທີ່ໄທກ່າວວ່າ ຊາວອິຣ່ານສາມຄົນທີ່ຖືກຈັບກຸມໃນຂໍ້ຫາມີສ່ວນພົວພົນກັບ ເຫດລະເບີດ ທີ່ນະຄອນຫຼວງບາງກອກໃນຕົ້ນອາທິດນີ້ ເປັນສ່ວນນຶ່ງຂອງແຜນການ ລອບສັງຫານທີ່ແນໃສ່ພວກນັກການທູດອີສຣາແອລ ຜູ້ຕ້ອງສົງໄສຄົນທີ່ສາມໄດ້ຖືກຈັບກຸມເມື່ອວັນພຸດວານນີ້ ທີ່ສະໜາມບິນ ນານາຊາດກົວ ລາລໍາເປີ ປະເທດມາເລເຊຍ ຊາຍຊາວອິຣ່ານອີກສອງຄົນຖືກຈັບກຸມໃນທັນທີ ຫຼັງຈາກ ລະເບີດແຕກຂຶ້ນຫລາຍບັ້ນ ຂອງວັນອັງຄານຜ່ານມາໃນນະຄອນຫຼວງບາງກອກຂອງໄທ ທີ່ຍັງຜົນໃຫ້ພົນລະເຮືອນບາດເຈັບສີ່ຄົນ ຜູ້ບັນຊາການຕໍາຫຼວດໄທ ທ່ານ ປຣີວພັນ ທະມະພົນ ກ່າວໃນລະຫວ່າງໃຫ້ສໍາພາດ ທາງໂທລະພາບເມື່ອວັນພຸດວານນີ້ກ່ຽວກັບດິນລະເບີດທີ່ໃຊ້ໃນການໂຈມຕີຢູ່ບາງກອກ ນັ້ນ ແມ່ນຄ້າຍຄືກັບພວກດິນລະເບີດທີ່ໃຊ້ໃນການໂຈມຕີດ້ວຍລົດລະເບີດ ທີ່ແນເປົ້າ ໝາຍໃສ່ພວກນັກການທູດໃນອິນເດຍ ແລະໃນປະເທດ Georgia ຜູ້ບັນຊາການຕໍາຫຼວດ ປຣີວພັນ ກ່າວໃນຕອນນຶ່ງວ່າ “ດັ່ງທີ່ຂ້າພະເຈົ້າໄດ້ເວົ້າກ່ອນນັ້ນ ວ່າເປົ້າໝາຍຂອງເຂົາເຈົ້າກໍຄືແນໃສ່ນັກການທູດອິສຣາແອລ ຊຶ່ງບໍ່ໄດ້ແນໃສ່ ຫລືກ່ຽວກັບ ພວກຄົນໄທແຕ່ຢ່າງໃດ” ສີ່ຄົນໄດ້ຮັບບາດເຈັບໃນການໂຈມຕີທີ່ນະຄອນຫຼວງນີວເດລີຂອງອິນເດຍ ໃນຂະນະທີ່ ລົດບັນທຸກລະເບີດທີ່ນະຄອນຫຼວງ Tbilisi ປະເທດຈໍເຈຍຖືກປົດຂະນວນໄວ້ໄດ້